BODOLAND रादाब: मुसलपुर, 11 जुन : आसामनि केबिनेट मन्थ्रि इउ.जि ब्रह्मया बाक्सा जिल्लायाव थानाय मुसलपुर हेन्डलुम एण्ड टेक्सटाइल पार्क आरो ड• रबि बर’ सिभिल देहा फाहामसालियाव दिनै दावबायदों । जिल्लानि गेजेराव गोसारनाय कभित-19 थासारिनि सोमोन्दै खौरां लानाय थांखिजों मुसलपुर सोहोरनि बिखायाव थानाय ड• रबि बर’ सिभिल देहा फाहामसालियाव हाबनानै डाक्टर, नार्स आरो बेरामिफोरजों सावरायलायो, देहा फाहामसालिनि थासारिखौ नायदिंयो आरो खौरां लायो । खौरांगिरिफोरनि सोंथियाव केबिनेट मन्थ्रि इउ.जि ब्रह्म बिथांया बुंथियोदि मुसलपुराव थानाय ड• रबि बर’ सिभिल देहा फाहामसालियाव 12 था ICU बिस’ना थियारि खालामनाय जादों बेनि गेजेराव मोन 5 आबुंङै जाफुंबाय होनना मिथिहोयो । बेजों लोगोसेनो जेलाव जोबनानै दोनजानाय एनडिएफबि दैदेनगिरिफोरनि केसफोरखौ फोजोबस्रांनायाव सोरखारा नाजागासिनो दं, माखासे केसफोरखौ आइननि नेमखान्थि बादियै थांनो गोनां जादों बेखायनो गोबाव सम लादों । एनडिएफबि मावथि सोद्रोमाफोरनि गासैबो केसफोरानो लासैनो जोबलांगोन होनना मन्थ्रि बिथांया बुंथिबावदों । बेनि अनगायैबो मुसलपुर सिभिल देहा फाहामसालियाव खौरां लाखांनायनि उनाव 63 नं चापागुरि बियाबनि दिहिरा नारायपुर ओन्सोलनि जायगाफोराव दै बानाजों आबाद फोथारनि हा खुरखानाय बायदिखौ खबर लायो, बाक्सानि बेलगुरि पटाराव थानाय बाक्सा पलिटेकनिकयाव थासारिनि सोमोन्दै खौरां लायो । लोगोसेनो धुमनि साहा बागाननि मावथि सुबुंफोरनो कभित-19 निफ्राय रैखाथि लाखिनो मास्क आखाइनि सेनिताइजार बायदिखौ बिटिसिनि मावफुं सोद्रोमा राकेश ब्रह्मजों लोगोसेनो जयै राननानै होयो । केबिनेट मन्थ्रि इउ.जि ब्रह्मजों लोगोसेनो दिनै 62 नं बरमा बियाबनि MLA भुपेन बर’, बिटिआरनि बुंथिगिरि कातिराम बर’ मावफुं सोद्रोमा घन्सयाम दास बिथांमोनहा जथाइयै बाहागो लाफादों ।